 CRNA GORA

 SKUPŠTINA OPŠTINE NIKŠIĆ

 Broj:01-030-42/1

 Nikšić, 20. 2. 2023. godine

ZAPISNIK

 Sa dvanaeste sjednice Skupštine opštine Nikšić, održane 10. 2. 2023. godine.

 Sjednica je održana u sali 1 Skupštine opštine Nikšić i počela je sa radom u 10.20 časova.

 Sjednicu je otvorio predsjednik Skupštine opštine Nikšić, Nemanja Vuković.

 Na osnovu evidencione liste, predsjednik Skupštine je konstatovao da, na početku sjednice, prisustvuje 37 odbornika od ukupno 41 odbornika i da postoji kvorum za rad i punovažno odlučivanje.

 Sjednici su prisustvovali odbornici: Rajko Albijanić, mr Marko Burić, Nemanja Vuković, Zoran Vukićević, Anica Đurović, Ivan Zečević, Aleksa Kankaraš, Milutin Jovanović, Jadranka Koprivica, Stevan Kilibarda, Milivoje Zarubica, dr Nada Krivokapić, mr Momo Koprivica, Arsenije Lalatović, Nikola Bezmarević, Tatjana Knežević Perišić, Momčilo Manojlović, Momčilo Mićunović, Sonja Milatović, Ksenija Milović, Vesna Miljanić, dr Ivana Radonić, doc. dr Jasmina Nikčević, Dragoljub Ilić, Jelena Marković, mr Boris Muratović, dr Aleksandar Mrvošević, Miodrag Nikolić, mr Anđela Peković, Rajko Perović, dr Dejan Perović, Slobodanka Roganović, Tamara Ćalasan, Nikola Vukotić, mr Aleksandra Vujović, Svetlana Tomić i Nikola Goranović.

 Odsustvo sa sjednice najavio je odbornik Nikola Zirojević.

 Sjednici nijesu prisustvovali odbornici: Miodrag Davidović, dr Mirko Varajić i Anđela Mijanović.

 Pored odbornika, sjednici Skupštine prisustvovali su: predsjednik Opštine Marko Kovačević, potpredsjednici Opštine Zoran Tomić i Mitar Goranović, glavna administratorka Biljana Vučurović, starješine organa lokalne uprave i predstavnici medija.

 Po pozivu, nije bilo nevladinih organizacija prijavljenih za učešće na sjednici Skupštine, putem instituta „slobodna stolica“.

 Saglasno članu 68 Poslovnika o radu Skupštine opštine Nikšić, predsjednik Skupštine dao je na izjašnjenje Zapisnik sa jedanaeste sjednice Skupštine opštine Nikšić, održane 26. i 27.12.2022. godine.

 Tatjana Knežević Perišić, dala je primjedbe na Zapisnik sa 11. sjednice Skupštine. Navela je da u Zapisniku nije konstatovano da, prilikom njenih diskusija i postavljanja odborničkih pitanja, nije kao odbornica zaštićena od neprimjerenih reakcija i dobacivanja iz skupštinskih klupa. Podsjetila je, da je čl. 49 i 51 Poslovnika o radu Skupštine opštine, propisano da odborničko pitanje ne može poprimiti obilježje rasprave. Smatra da je prekršeno ovo pravo i da iz tih razloga neće glasati za Zapisnik. Istakla je, da će se ubuduće truditi da postavlja pitanja predsjedniku Skupštine, kako bi izbjegla reagovanja predsjednika Opštine.

 Nemanja Vuković, predsjednik Skupštine podsjetio je da Poslovnik o radu Skupštine donosi Skupština i da je ovaj donijela prethodna vlast. Istakao je, da isti zahtijeva izmjene i dopune, odnosno da se jasno definišu određeni stavovi. Na današnjoj sjednici će se donijeti Odluka o obrazovanju Komisije za izradu Nacrta odluke o izmjenama i dopunama Poslovnika o radu Skupštine. Preciznije će se definisati odredbe koje se odnose na način i rokove podnošenja odborničkih pitanja. Takođe, pojasnio je da se sjednice Skupštine, prenose preko Radio-televizije Nikšić, postavljaju na Jutjubu, a postoji i stenogram, pa se može utvrditi da li je predsjednik Skupštine na sjednicama Skupštine, dozvolio neprimjereno ponašanje, t.j. vrijeđanja upućena vama ili bilo kojem odborniku. Naglasio je, da nadležnosti predsjednika Skupštine obavlja u skladu sa zakonskom regulativom i da će tako biti sve dok bude na funkciji koju obavlja. Što se tiče Zapisnika Služba za skupštinske poslove će primjedbe prilagoditi kao dopunu Zapisnika.

 Skupština je sa 36 glasova "za", jednim glasom "protiv" i bez "uzdržanih" glasova, usvojila Zapisnik sa jedanaeste sjednice Skupštine opštine Nikšić, održane 26. i 27. 2022. godine, sa dopunama, u skladu sa datim primjedbama.

 Na predlog Rajka Perovića minutom ćutanja odbornici i svi prisutni u skupštinskoj sali odali su poštu žrtvama razornog zemljotresa u Turskoj i Siriji.

 Predsjednik Skupštine je dao potrebna objašnjenja o predloženom dnevnom redu sjednice Skupštine i pojasnio da je sjednicu Skupštine sazvao u skladu sa članom 58 Poslovnika o radu Skupštine, na zahtjev 18 odbornika izborne liste Evropski tim za Nikšić, koji su uz zahtjev za sazivanje sjednice dostavili i Predlog za razrješenje Marka Kovačevića, predsjednika Opštine, zatim potrebe razrješenja i imenovanja Odbora direktora DOO“Vodovod i kanalizacija“ Nikšić, imenovanja Opštinske izborne komisije Nikšićiobrazovanja Komisije za izradu Nacrta odluke o izmjenama i dopunama Poslovnika o radu Skupštine opštine Nikšić

 Podsjetio je da je u pripremi sjednice, održao sjednicu Kolegijuma na kojoj je dogovoren datum održavanja sjednice Skupštine, dnevni red sjednice, vrijeme izlaganja i učešće u raspravi po tački dnevnog reda.

 Odbornik Ivan Zečević, predložio je da se tačka 1. -Predlog za razrješenje Marka Kovačevića, predsjednika Opštine Nikšić, izostavi iz predloženog dnevnog reda sjednice Skupštine. Istakao je da razloga za skidanje ove tačke dnevnog reda ima više, da inicijativa neće dobiti podršku većine u ovoj Skupštini i da ima mnogo važnijih tema o kojima Skupština opštine treba da raspravlja. Imajući u vidu, da su raspisani predsjednički izbori i da je je ova inicijativa usmjerena na podizanje tenzija, a kako inicijativa sadrži mnogo diskutabilnih pitanja, smatra da je bolje da se izostavi ova tačka iz predloženog dnevnog reda.

 Boris Muratović je očekivao jače argumente kako bi se zaobišla ova tema. Istakao je, da razumije i da ima mnogo važnijih tema, da treba da se okrenemo ekonomiji ali isto tako da ne treba zapostaviti teme za koje se deklarativno zalažu, a suštinski kada dođe do toga, odluče se za neprincipijelnost i zanemare sve ono što je temeljno u programskim načelima, tu je prije svega mislio na odbornike Demokrata i Ure. Djeluju potpuno suprotno, jer je za njih bitno da ostanu konstituent vlasti. Naglasio je, da su razlozi bili valjani za podnošenje ove inicijative zbog nepoštovanja Ustava Crne Gore, povrede suvereniteta i teritorijalnog integriteta i zbog nipodaštavanja institucija. Pojasnio je da Klub Odbornika DPS-a uvijek poziva na korektno izlaganje i kulturu dijaloga. Istakao je da je naša matica ovdje gdje smo rođeni, da treba opreznije da se govori i da se ne šalju negativne poruke sa javnih nastupa, kao i da se osude bez obzira sa koje instance dolazi.

 Ivan Zečević je istakao da treba da se spuste tenzije jer je ipak ovo naš grad i treba svi da živimo zajedno i da gradimo, kako bi se unaprijedio kvalitet života naših građana. Smatra, da je ova inicijativa djelovala kao nekada, kada su ljudi zbog nečega izrečenog ili nečega što se dešavalo bili osuđivani i proganjani. Naglasio je, da je to prošlost i da se ta vremena neće ponavljati. Što se tiče matice, tamo je gdje smo rođeni, ali to ne znači da ne volimo ostale.

 Predsjednik Skupštine se osvrnuo na komentar Borisa Muratovića i istakao da Demokrate neće prekrajati izbornu volju građana, da su ostali principijelni, da su principi jasni i da vlast koju su konstituisali neće rušiti.

 Skupština je većinom glasova sa 27 glasova "za", 17 glasova "protiv" i bez "uzdržanih" glasova prihvatila predlog odbornika Ivana Zečevića da se iz predloženog dnevnog reda sjednice izostavi tačka 1. - Predlog za razrješenje Marka Kovačevića, predsjednika Opštine Nikšić.

 Skupština je većinom glasova, sa 20 glasova "za", 17 glasova "protiv" i bez "uzdržanih" glasova, utvrdila sljedeći

D n e v n i r e d

Izbor i imenovanja

I

 U okviru ove tačke dnevnog reda bilo je predviđeno razrješenje i imenovanje: Odbora

direktora DOO „Vodovod i kanalizacija“ Nikšić, imenovanje Opštinske izborne komisije Nikšić iobrazovanje Komisije za izradu Nacrta odluke o izmjenama i dopunama Poslovnika o radu Skupštine opštine Nikšić

 Za izvjestioca Odbora bio je određen Rajko Albijanić, predsjednik Odbora.

 Uvodnog izlaganja i pretresa nije bilo, pa se Skupština pojedinačno izjasnila o predlozima odluka.

 Prešlo se na glasanje.

Skupština je većinom glasova, sa 20 glasova "za", bez glasova "protiv" i 17 "uzdržanih" glasova donijela

Odluku

 o razrješenju Odbora direktora Društva sa ograničenom odgovornošću „Vodovod i kanalizacija“ Nikšić, zbog podnošenja ostavke člana Odbora, u sastavu:

 1. Milinko Čvorović,

 2. Maja Stojanović,

 3. Jugoslav Kilibarda,

 4. Darko Bečanović i

 5. Mitar Marković.

 Skupština je većinom glasova, sa 20 glasova "za", 17 glasova "protiv" i bez "uzdržanih" glasova donijela

 Odluku

 o imenovanju Odbora direktora Društva sa ograničenom odgovornošću „Vodovod i kanalizacija“ Nikšić, u sastavu:

 1. Vuko Đorojević,

 2. Maja Stojanović

 3. Jugoslav Kilibarda,

 4. Darko Bečanović i

 5. Mitar Marković.

 Skupština je jednoglasno, sa 37 glasova "za", bez glasova "protiv" i bez "uzdržanih" glasova donijela

Odluku

 o imenovanju Opštinske izborne komisije Nikšić, u sastavu:

 Rade Perišić, predsjednik,

 Zorica Pekić, zamjenica predsjednika,

 1. Duško Lalatović, član,

 Dragan Đoković, zamjenik člana,

 2. Veselin Marojević, član,

 Vido Sjekloća, zamjenik člana,

 3. Eleonora Šturanović, članica,

 Milovan Jovanović, zamjenik članice,

 4. Predrag Vujičić, član

 Miloš Gardašević, zamjenik člana.

 Jelena Goranović, sekretarka Opštinske izborne komisije Nikšić.

 Skupština je jednoglasno, sa 37 glasova "za", bez glasova "protiv" i bez "uzdržanih" glasova donijela

 Odluku

 o obrazovanju Komisije za izradu Nacrta odluke o izmjenama i dopunama Poslovnika o radu Skupštine opštine Nikšić, u sastavu:

 Nemanja Vuković, predsjednik,

 članovi:

1. Ivana Šljukić,

2. Mihailo Pejović,

3. Milutin Jovanović,

4. Anđela Peković,

5. Vesna Miljanić,

6. Slobodanka Roganović i

7. Nikola Zirojević.

 Saglasno Poslovniku o radu Skupštine opštine Nikšić prešlo se na odbornička pitanja.

 Na 11. sjednici Skupštine opštine, održanoj 26. i 27.12.2022. godine dopunska pitanja postavili su: Aleksandar Mrvošević (2) i Tatjana Perišić Knežević (2), a odbornička: Arsenije Lalatović (2), Momčilo Mićunović (1) Tatjana Perišić Knežević (3), Miodrag Dragan Nikolić (1) i Marko Burić (1 usmeno)

 Odbornici: Arsenije Lalatović, Miodrag Dragan Nikolić i Tatjana Knežević Perišić komentarisali su dobijene odgovore.

 Jelena Marković je usmeno postavila pitanje predsjedniku Skupštine, koje se odnosilo na konstataciju predsjednika Skupštine o sugrađaninu Dragu Đuroviću.

 Odgovor je dao predsjednik Skupštine, odmah nakon postavljenog pitanja.

 Drugih odborničkih pitanja nije bilo.

 Skupština je završila rad po utvrđenom dnevnom redu, pa je predsjednik Skupštine zaključio sjednicu u 11.00 časova.

 Sastavni dio zapisnika je tonski snimak sjednice.

Sekretarka Predsjednik

Ivana Šljukić,s.r. Nemanja Vuković,s.r.